b'\n_START_ARTICLE_\nSvein St\xc3\xb8len\n_START_SECTION_\nKarriere\n_START_PARAGRAPH_\nEtter avlagt doktorgrad hadde han et lengre forskningsopphold i Nagoya, Japan (2 \xc3\xa5r). Han har forsket p\xc3\xa5 sammenhengen mellom struktur og egenskaper i uorganiske materialer. Opprinnelig var hans fokus p\xc3\xa5 termodynamikk, men etter et seks m\xc3\xa5neder langt forskningsopphold ved Universitetet i Bristol i 1999 skiftet han retning mot modelleringsstudier. Hans nyere forskning benytter nasjonale tungregneanlegg og er fortsatt knyttet til eksperimenter. Han har publisert ca. 100 fagfelleevaluerte internasjonale artikler, og veiledet ni doktorander._NEWLINE_Fra 2009 til 2012 var St\xc3\xb8len instituttleder ved Kjemisk institutt ved UiO. I to av disse \xc3\xa5rene, 2010\xe2\x80\x932011, var han ogs\xc3\xa5 leder for Senter for materialvitenskap og nanoteknologi (SMN). Siden 2013 har han v\xc3\xa6rt prodekan for forskning ved Det matematisk-naturvitenskapelige fakultet. Som prodekan var St\xc3\xb8len p\xc3\xa5driver for fakultets opprettelse av \xc2\xabendringsmilj\xc3\xb8er\xc2\xbb, forskningsgrupper som disiplin\xc3\xa6rt eller p\xc3\xa5 tvers av disiplinene skulle fungere som drivere for faglig fornyelse, f\xc3\xb8re til etablering av nye, internasjonalt konkurransedyktige forskermilj\xc3\xb8er og som skulle koble forskning, utdanning, karriereutvikling og rekruttering tettere sammen. Han ledet fakultetets likestillingsarbeid._NEWLINE_St\xc3\xb8len stod ogs\xc3\xa5 bak opprettelsen av det tverrfaglige studieprogrammet materialer, energi og nanoteknologi, et samarbeid mellom Kjemisk institutt og Fysisk institutt. Han foreleser og skriver om skismurningens kjemiske egenskaper og opprettet nettstedet www.periodesystemet.no._NEWLINE_St\xc3\xb8len ble valgt til\xc2\xa0rektor ved Universitetet i Oslo for perioden 2017\xe2\x80\x932021 i rektorvalget i april 2017, mens Gro Bj\xc3\xb8rnerud Mo ble valgt til prorektor. Etter at han tiltr\xc3\xa5dte vervet 1. august 2017 utnevnte St\xc3\xb8len \xc3\x85se Gornitzka og Per Morten Sandset til viserektorer.'